Kaozeadenn Wikipedia:Mediaoù - Wikipedia\n1 Wikimedia France\n1.1 Ur wikimedia\n4 Wikimediaoù all\nWikimedia France[kemmañ ar vammenn]\n(Degaset eus an Davarn).\nAdalek ar frazenn-se [Notenn: ar frazenn-vrudañ a c'houlenn reiñ arc'hant da Wikimedia] e vezer kaset d'ur bajenn c'hallek ma kinniger d'an dud reiñ arc'hant da Wikimedia France. D'am soñj eo poent krouiñ ur gevredigezh WikiBreizh, pe Wikimedia Breizh, pe un dra bennak evel-se. Hag ober bruderezh eviti amañ, ha n'eo ket evit reiñ arc'hant d'ar c'hallegerien. Goulenn a ran ali an dud diwar-benn an dra-se. Bianchi-Bihan 9 Kzu 2009 da 02:00 (UTC)\nMe n'on ket a-enep ar mennozh-se tamm ebet, met karout a rafen gouzout d'ober petra e vefe eus ar gevredigezh-se. --Y-M D 9 Kzu 2009 da 07:36 (UTC)\nPoan am eus o krediñ ez aje ar Wikimedia gall, a c'hopra tud e kostez Pariz hag a lavar bevañ diwar ar roadoù (ar re meneget uheloc'h, keta?), da gas ar gwenneien roet dezho da SUA. Din-me eo sklaer ne ra ket. Met evit bezañ sur n'eus nemet goulenn. Gallout a rafe ur merour hanterour ober kement-se? Bianchi-Bihan 10 Kzu 2009 da 05:38 (UTC) A-hend-all, e-barzh ar vro-mañ, e talvez ar c'hevredigezhioù da c'houlenn arc'hant digant ar bolitikourien da gaout gwenneien da implij tud. Gallout a reer lenn peseurt labour a ra ar wikimedia gall evit kompren penaos e implij e arc'hant, gallout a reer goulenn diganto ivez, pe aozañ ur veaj studi betek eno (paeet ganto?). Bianchi-Bihan 10 Kzu 2009 da 05:38 (UTC)\nYa, marteze e oan-me da lenn re vuan (diouzh un tu emañ Wikimedia Fr ha diouzh an tu all emañ an hini "hollvedel"). Lemel a ran kuit ar pezh am boa skrivet dec'h eta.Trec'hlid mitonet 10 Kzu 2009 da 10:18 (UTC)\nPep hini a c'hall reiñ e ali (hag a c'houlennen) , pep hini a c'hall faziañ, ha me an hini a ra en taol-mañ ivez marteze. Met d'am soñj n'eus ket gwir da ziverkañ kaozioù en ur gaozeadeg. Hag ali ur merour-hanterour a garfen kaout diwar-benn-se.\nUr wikimedia[kemmañ ar vammenn]\nHervez pezh am eus komprenet eo daou dra wikipedia ha wikimedia. Ur wikipedia zo, hag a ya en-dro. Ur wikimedia ne rafe ket labour wikipedia na war-dro wikipedia, a zo peadra ar genlabourerien, met war-dro tro-war-droioù wikipedia: war-dro dastum arc'hant (ha goulenn skoaziadoù), dastum danvez hag ober emglevioù (gant embannerien, levraouegoù, kelennerien, kazetennoù) da vagañ wikipedia, war-dro brudañ wikipedia ha komz er media (en anv wikimedia hepken), ha traoù all c'hoazh (da welout) ha n'hall ket wikipedia ober anezho. Kemeromp div skouer:\nprest on da reiñ 10 euro d'ar wikipedia brezhonek, n'hallan ket, met da wikimedia france e c'hallfen, hag e rin evel-just, ezhomm zo da sikour ar galleg en arvar;\ndanvez zo gant pep levraoueg ha pep mirdi, gant ar CRBC, gant pep kelenner brezhoneg, luc'hskeudennoù zo gant embannerien c'hallek Breizh, ret eo kemer amzer da gaozeal gant pep hini evit ma vo lakaet an danvez-se e sac'h wikipedia. Re a labour evit kenlabourerien wikipedia. Un den implijet gant ur gevredigezh (ur Wikimedia Breizh, lakaomp) a c'hallfe ober. Hoc'h alioù mar plij. Bianchi-Bihan 10 Kzu 2009 da 17:44 (UTC)\nWikimedia[kemmañ ar vammenn]\nN'eo ket aet gwall bell ar gaoz war ar wikimedia brezhonek. Piv zo bet o welout a dost labour ar wikimedia gallek?\nPetra a ra ar wikimedia gall gant an arc'hant? Da skouer aozañ ur genstrivadeg sevel pennadoù, ha ma komprenan mat e oa 450 € da c'hounit. Ret e vije keñveriañ gant ar prizioù lennegel brezhonek, ha ne welan ket mat er pennadoù diwar o fouez pegement a vez roet d'an oberourien. Evit ar re a garfe gouzout hiroc'h db ar wikiconcours gallek: fr:Wikipédia:Wikiconcours/mars 2009. Plijet on o c'houzout e servij an arc'hant dastumet war-lerc'h ar bruderezh er wikipedia brezhonek (hag en un toullad re all: kembraek, euskarek ivez) da sevel pennadoù gallek. Bianchi-Bihan . 23 Kzu 2009 da 18:46 (UTC)\nWikilevrioù[kemmañ ar vammenn]\nPetra a ra ar wikimedia gall gant an arc'hant? Da skouer embann levrioù. Kinnig a ran ar pennad-se d'an holl gelennerien (lise Diwan pe re all):  . Bianchi-Bihan 24 Kzu 2009 da 02:40 (UTC)\nWikimediaoù all[kemmañ ar vammenn]\nWikimedia zo en un toullad yezhoù: Hungareg, nederlandeg, makedoneg, en un toullad broioù: Suis, Aostria....Bianchi-Bihan 24 Kzu 2009 da 09:18 (UTC)\nAdtapet diwar « https://br.wikipedia.org/w/index.php?title=Kaozeadenn_Wikipedia:Mediaoù&oldid=616916 »\nKemmoù diwezhañ degaset d'ar bajenn-mañ d'an 24 Kzu 2009, da 09:18.


Pajenn:Instructioneu santel ar er gurionnéeu principal ag er religion, 1790.djvu/197 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/197\ndehou eit er hondui ér béd-men, e ra inour dehai dré é obereu, dré é gonzeu, dré en doustér ha patiantæd en dès én ou hevir. Un dra horribl-è gùélèt bugalé é tisprisein ou zad hac ou mam, é rein dehai goal seèlleu, rescondeu drougueahus, é hoarhein ar ou defauteu, é hobér bourdeu malicius ar ou houst, e regarh guet-t’ai, é tezirein er marhue dehai, marcè memb doh ou scoein, &c. Él Lezèn ancién é hoai ordrénét laquad d’er marhue en hani e oai malheurus assès eit scoein é dad pé é vam, pé eit rein é valloh dehai.\n3.° Er vugalé-zou obligét de sèntein doh ou zad ha doh ou mam. Bugalè, é-mé S. Paul, aboeisset d’hou tad ha d’ou mam ol ér péh-zou revè Doué, rac quemènt ce-zou just... Sèntet parfætemant doh-t’ai é peb-tra, rac quemènt-ce e blige de Zoué. De larèt-è, sèntet doh-t’ai ol ér péh n’en dai quet inemp de Ourhæmeneu Doué na de ré en Ilis : ha mar dehènt a larèt teoh gobér un dra benac dihuènnèt, rét vehai rescond tehai guet S. Pierr, é ma justoh aboeissein de Zoué aveit d’en dud. Obligét vér de sèntein ol ér péh e seèll en tiegueah hac el labour, ha hoah davantage ér péh e seèll er vuhé vat. Réd-è enta sèntein mar ordrénant chervige Doué, monèt d’er Hatechén, tostad d’er Sacremanteu, qùittad er fal gompagnoneaheu, renonciein d’er fal hantiss ha deværranceu dangérus, &c. En aboeissance eit ma vou méritabl dirac Doué, e zeli bout prontt, joyus, carantéus ha hemb hum glêm. Mæs allas ! haval vebai é vehai deit en\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/197&oldid=128734 »


Bernard Hinault, un esparadenn war varc’h-houarn e Breizh | Becedia\nBernard Hinault, un esparadenn war varc’h-houarn e Breizh\nAr c’hentañ Breizhad trec’h er Giro\nGuimard-Hinault : un oadvezh aour nevez evit ar marc’hhouarnerezh e Breizh\nAozer : Yves-Marie Evanno / Kerzu 2021\nAbaoe 1986 pa lakaas Bernard Hinault un termen d’e vicher war varc’h-houarn, ez eus bet awenet gantañ kalzik a ganerien (Sanseverino, Abd Al Malik, peotramant ar strollad spagnol Los Lagos de Hinault…) hag o deus graet ton dezhañ dre sevel son en e enor. Disterik tra ha pa vefent a-wezhioù, ar menegoù-se a ziskouez avat pegen don eo bet merket istor ar marc’h-houarn gant ar Breizhad. Morse n’en deveze e walc’h war e velo, ha roll e loreoù a zo dreist muzul, eveltañ. Dindan dek vloaz en deus lipet ar maout war dek eus an trizek tro vras en deus kemeret perzh enno, sed pemp Tro Frañs, teir Zro Italia ha div Dro Spagn. Gounit a ra bep tro hep hanteriñ gant den ebet : n’eus ken met gwelet an 28 tennad aet gantañ er Boukl Bras. Trec’h eo bet ivez da geñver ouzhpenn kant redadeg a vicher, en o zouez kampionad ar bed hag ar re vrudetañ eus ar redadegoù klasel a zo war an deiziadur etrebroadel, evel Liège-Bastogne-Liège (1977 ha 1980), Tro Lombardia (1979 ha 1983), an Amstel Gold Race (1981), ar Bir wallonat (1979 ha 1983) peotramant Pariz-Roubaix (1981). Met Bernard Hinault zo anezhañ kalz muioc’h, e spered an dud, eget ur marc’hhouarner tra ken. Brouezek ar paotr, kran ivez, ha pebezh come-back fromus gantañ e-kreiz ar bloavezhioù 1980 : kement-mañ zo kaoz ma ’z eo deuet ar « Broc’h » da vezañ da vat ur c’hampion a blij d’ar bobl.\nTaolioù-imor Bernard Hinault\nE demz-spered eo, hep mar na marteze, ar pezh a ra eus Bernard Hinault bezañ ur penn-den dioutañ e-unan. N’eus ket anezhañ, na tost, ur sportour c’hwek e gomzoù, unan a glaskfe lakaat an holl dud a-du. Er c’hontrol, lakaat ar Breizhad a-wel hag a-glev d’an holl e gomzoù dichipot hag e vuanegezh. Ur broc’h zo anezhañ, evel m’en diskouez e lesanv : « pa » ya e-barzh e doull ha pa « grog » ennoc’h en ur zont er-maez. Kerkent hag ar bloavezh kentañ ma oa bet e-touez ar re a vicher e oa deuet war-wel an temz-spered-se gant ar Breizhad. Peogwir n’en em gleve ket gant Jean Stablinski, e rener sportel, en doa kinniget mont kuit eus ar skipailh Gitane, na mui na maez, ur skipailh m’edo ennañ abaoe nebeutoc’h eget bloaz. Taol-tourt pe taol-kaer, da heul e ultimatom e erru Cyrille Guimard e penn ar skipailh. Asambles, an daou-se a gaso o sport uhel-uhel d’al laez diwar neuze.\nTra ma teu a-benn ar rener sportel yaouank, gant Hinault, da zalc’her war an entan a zo en e greiz, n’eo ket evit kabestrañ ar paotr da vat koulskoude. E 1978, p’emañ gant e Dro Frañs kentañ, an dud a ra anaoudegezh gant ur c’hampion a gav da lod ez eo balc’h ha displijus. Anavezet eo bet – e gaou avat – evel unan eus luskerien diskrog-labour an druilhad, a chom sac’het a-greiz an tennad etre Tarbes ha Valence-d’Agen. Goude-se en deus klevet e begement evit bezañ graet goap ouzh e gevezer pennañ, Joop Zoetemelk, tra-penn d’e oad (31 bloaz). O kontañ kaer « a-dreuz hag a-hed » en ur pennad-kaoz embannet war Ouest-France, e asant e vefe graet dezhañ « hevelep rebech, penn-da-benn » ha prometiñ a ra emañ o vont « da wellaat » hep moustrañ war e frankiz da gomz evit afer-se.\nA vloaz da vloaz evelkent e weler ar Breizhad o kadarnaat e demz-spered, ha pa vez hegaset ne chom ket da dortal : en embann a ra war ar groaz. E 1981, aet ar maout gantañ e Pariz-Roubaix, e tistag komzoù taer a-enep ar redadeg emañ o paouez gounit. Disklêriañ a ra dirak an holl gazetennerien penaos Ifern an Nord zo « dañjerusoc’h » eget un tennad er menezioù – padal seurt tennad a lak ar rederien da ziskenn a-hed bord kaniennoù don. En hanternoz, gwir eo, Yann reder march-houarn n’eo ket mestr penn-da-benn war e blanedenn p’emañ muioc’h en arvar « da dapout ul lamm ha dreist-holl d’en em gavout gant marc’h-tan pe karr-tan o riklañ, o vroustañ ouzhoc’h, o stekiñ ouzhoc’h ». Kement hag ober, e-ser respont d’ar gazetennerien a c’houlenn gantañ hag-eñ e kemero perzh e Tro Flandrez, setu-eñ oc’h abegiñ taer war ar redadeg-se hag a vez bamet outi kement e Belgia. Nac’hañ a ra kemer perzh, emezañ adarre, en ur redadeg a zo enni gravioù strategel ken strizh ma c’hell hemañ-hen « falsañ tout en ur ober van da gouezhañ evit rediañ ar re all da bignat war droad ». Buanegezh Bernard Hinault n’eo ket gant e gomzoù hepken e vez eztaolet, met ivez gant e zorn a-wechoù. E 1984, war hent Pariz-Nice, e sko gant ur manifester a oa o stankañ an hent dezhañ. Bloaz goude, pell eus lagad ar c’hamera ar wech-mañ, ez eo hegaset gant turmud ar mediaoù a vir outañ a c’hourc’hemenniñ paotred e skipailh war-lerc’h un tennad eus Tro Frañs, ken e tistag ur c’hrabanad d’ar c’hazetenner a oa tostañ outañ, rak « fellout a rae dezhañ en em renkje an dud tro-dro ».\nKran evel ma tere d’ur c’hampion\nKenkoulz heget ha boemet e vezer gant buanegezh Bernard Hinault. N’eus forzh pegen droch hag iskis e daolioù-imor e deroù e vuhez sportour, n’o deus ket bet noazet outañ atav koulskoude, peogwir eo deuet a-benn d’ober anezho war e velo taolioù kaer ha kran a vourre an arvesterien hag ar gazetennerien ganto ken-ha-ken. O kas e varc’h-houarn gant e anien evel ma ra, ar Breizhad a lak an dud fromet-bras. Kentoc’h eget gortoz fin ar redadeg, ne vez ket seizhdaleetoc’h o kas ar jeu pell-mat abretoc’h, evel e Tro Lombardia e 1979. Ar wech-se, ha souezhet-bras paotred e skipailh, e tiviz sakiñ e-barzh e gevezerien, 170 kilometr a-raok al linenn, ha dont a ra a-benn da zistagañ un achapadeg ma vo-eñ an trec’hour anezhi. Anzaviñ a rae e rener sportel, ar Breizhad Cyrille Guimard, 35 bloaz war-lerc’h, n’en doa gwelet nemet ral a wech un hevelep « lazhadeg ». Bloaz goude, ha feuket Hinault gant ar re a rebech outañ e abandon e Tro Frañs, e teu gantañ un taol ken kaer all e kampionad ar bed. E Sallanches, e Savoia-Uhel, dirak ur publik a-du gantañ, e c’houlenn ar Breizhad ouzh paotred e skipailh ma vo kaletaet ar redadeg ganto kerkent ha loc’het, kent lezel anezhañ da soursial e-unan ouzh an dornadig rederien a chomo kap da zerc’hel penn outañ. Ur redadeg eus ar stennañ : pemzek den hepken o deus troc’het al linenn er fin.\nBernard Hinault zo bet gantañ, a-hed e vuhez war varc’h-houarn, taolioù-kaer evel ar re-se hag a chomo engravet e eñvor pep hini e-pad pell. An hini a van ar c’haerañ anezho marteze eo an trec’h e Liège-Bastogne-Liège e 1980. Gwallamzer zo dezhi, erc’h oc’h ober, kafunet Bernard Hinault en e zilhad par ma c’hell, boemusat abadenn eo a zeu gantañ avat. N’eo ket e zaouarn o c’hoañvenniñ a lako harz ouzh ar Breizhad : ar c’hentañ emañ-eñ o troc’hañ al linenn, 9 munutenn a-raok an eil. N’eus deuet nemet 21 marc’hhouarner a-benn da erruiñ betek al linenn d’an deiz-se. E daolioù-kaer e Tro Frañs eo, evel-just, ar re o deus degaset kemend-all a vrud war anv Hinault, un anv a chomo stag da viken ouzh an Dro-se. Dre eizh gwech eo bet war ar renk, ur wech hepken en deus abandonet, div wech eo bet an eil war ar podiom ha pemp chupenn velen zo aet gantañ dreist-holl.\nNa pebezh come-back evit peurdogañ e vuhez war velo\nMarteze ne vije ket bet biken Bernard Hinault ar pezh ez eo deuet da vezañ, anez d’ar mell come-back en deus fromet an dud e-kreiz ar bloavezhioù 1980. O welet e stad e 1983, meur a hini a soñj ez eo echu an traou gantañ tra-penn en deus ranket dilezel Tro Frañs e miz Gouere abalamour da boanioù padus en ur penn-glin. Ret dezhañ bezañ operataet e miz Eost zoken peogwir n’ez a ket kuit ar poanioù-se. Ouzhpenn-se, ar renk kentañ a zo dezhañ e penn e skipailh a zo lakaet en arvar a-daol-trumm gant Laurent Fignon, p’emañ hennezh o paouez gounit e Dro Frañs kentañ d’an oad a 23 bloaz. Piv a vije aet da grediñ neuze e tistroje ar « Broc’h » e-mesk ar re wellañ ? Amgrediñ a ra Cyrille Guimard e-unan e vo barrek Hinault da zont adarre e-barzh. Dreist pep tra, setu ma rank ar rener sportel ober ur choaz tu-pe-du, abretoc’h eget na soñje dezhañ, etre ur marc’hhouarner a zegas leun a spi war al live etrebroadel hag unan na vo biken ken e barr e vrud, ken buan all. Anat eo da Hinault emañ an avel o treiñ. Fallaat a ra e zarempred gant Cyrille Guimard ken e tiviz kemer e sac’h ha mont kuit e fin ar c’houlzad.\nKrouiñ a ra e skipailh dezhañ e-unan, La Vie Claire, broudet ma’ z eo bet d’en ober gant Bernard Tapie, ha setu dirazañ un eil buhez war varc’h-houarn. E Tro Frañs 1984 emañ distro e-touez ar re wellañ, daoust ma rank tremen gant an eil plas hepken. N’eo ket bet evit distroadañ Laurent Fignon, a zo deuet da vezañ bremañ « patron » an druilhad rederien. Bernard Hinault n’eo ket faezhet gant se avat. Kreñvoc’h eo c’hoazh ar bloaz war-lerc’h. Emañ war ar renk e Tro Frañs un nebeud sizhunioù goude bezañ bet trec’h er Giro evit an trede gwezh. Mestr meur eo war ar redadeg abaoe ar prolog e Pluveleg, er Mor-Bihan, met ar suporterien c’hall a sav nec’hamant enno a-greiz-holl pa welont anezhañ, gwad war e benn, war bord an hent e-kichen al linenn goude ar 14vet tennad. Ken mennet eo ma ne vo diskaret na gant e fri torret, na gant ur barradig bronkit peget ennañ er Pireneoù, na gant e genskipailhad ambisionet-bras Greg LeMond. Tre betek Pariz e vo lakaet ar Frañsizien da dridal gant ar Breizhad, ha mont a ray ar maout gantañ evit ar pempvet gwech e Tro Frañs, ar pezh a lak anezhañ war ar memes renk hag Eddy Merckx ha Jacques Anquetil evit ar redadeg-se. E gimiad a vo hini un haroz, gant ur spered marc’heg war varc’h-houarn, pa sikouro Greg LeMond da c’hounit Tro Frañs e 1986. An trec’h a zo aet gantañ war laez an Alpe-d’Huez, e kompagnunezh an Amerikan, a chom unan eus ar re vrudetañ eus istor ar Boukl Bras. Oc’h echuiñ en eil plas en Dro, n’eo ket deuet Bernard Hinault da vezañ ar marc’hhouarner titletañ eus an istor, giwr eo, padal ez eo deuet e istor dezhañ da vezañ ur vojenn, da vat ha da viken.


Pajenn:Morvan - Kenteliou hag istoriou a skuer vad evit ar Vretoned, 1889.djvu/72 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/72\na Escob, e livirin deoc’h eur ger bennak. Ne drugarecain ket ac’hanoc’h ; ne drugareker ket calonou christen evel ho re-hu, oc’h ober ho dever, n’ho meulin ket ken nebeut, rak gouzout a rit ez eo ar c’hras e deuz ho tigaset ama, hag oc’h heuilla he mouez e lakit ho cloar o tiskuez dirag an oll ne d’oc’h nemet servicherien dister da Zoue ha d’ar virionez.\nAr pez a rin, ar pez a dlean da ober, eo kemeret act, en hano ar Relijion, euz ar pez a rit en hano ar Frans, dirag an Env hag an douar. Ia, ma n’oc’h ket ama an Asamble national ; hon deputeed catolig eo gouscoude ar penn hag ar galon anezhi ; ha digouezout a ra, daoust da gement ma e deuz hor bro nac’het Doue, daoust d’hon dispac’hiou daoust d’hon oll reuziou, an asamble e guirionez a Frans, ne c’hell beza, goude oll, nemet christen ha catolik. Benniget ra viot o sevel a nevez evelse baniel feiz hon tadou…\nMeur a vech, abaoue m’emaoc’h e Versail, oc’h eus goulennet pardon oc’h Doue euz a dorfejou ar Frans ; meur a vech oc’h eus great amand henorabl d’ar Galon Sacr a Jesus, evit an doare ma zomp en em ziskuezet dianaoudeg epad keit all a amzer, dreist oll abaoue pevarugent vloas zo. Meur a vech ive oc’h en em droet varzu enhan da c’houlen scoazel evit hor bro mac’haniet ha ruziet gand he goad. Kementse oll a rit hirio en eun doare skedusoc’h ha gant muioc’h a fizians…\nSetu aze eun nebeut euz a gomzou Aotrou Escop Autun, comzou hag a zo eat ive bete calonou an oll.\nLavaret on euz e voa eat eur vanden bardonerien euz a Laval gant pardonerien Naonet ha Sant-Briec. En dro e teujont adarre er memes treinou.\nHogen araok digouezout e Laval, pardonerien ar Mayen pere a dlie disken eno, o doa savet eur c’hou-\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/72&oldid=161654 »\nKemmoù diwezhañ degaset d'ar bajenn-mañ d'an 8 Mae 2020, da 09:41.


Wikipedia:Kumuniezh/An davarn/sizhunvezh 11, bloaz 2012 - Wikipedia\nWikipedia:Kumuniezh/An davarn/sizhunvezh 11, bloaz 2012\n12/03/2012 — 18/03/2012[kemmañ ar vammenn]\nSkrivañ un dra bennak en unnekvet sizhun eus 2012 | An davarn | sizhun a-raok — sizhun war-lerc'h\neritrokit pe eritrosit ?[kemmañ ar vammenn]\nHo soñj a c'houlennan a-benn implijout ur wrizienn a-zoare e bevoniezh. Meur ger a echu gant an dibenn "kit" ar pezh a dalv kellig e gresianeg (kutos): eritrokit, limfokit ... Koulskoude, distaget a vez "sit" an aliesañ hag e meur a yezh. Ha ne vefe ket gwelloc'h (ha bravoc'h) derc'hel gant an dibenn "sit" ? Kit da sellet ouzh ar pennad gwad da skouer. Trugarez.--Lomigbad (kaozeal) 14 Meu 2012 da 19:30 (UTC)\nGwelloc'h pe bravoc'h, n'ouzon ket. E brezhoneg e seblant ar yezh lennek bezañ war vordo etre an daou stumm "k" pe "s" evit ar yezh skiantel: eritrokit da skouer gant Ofis ar Brezhoneg, hag "eritrosit" gant Eil Derez Diwan. Evit an elfennoù kimiek, amañ e WP, e seblant an dibab "s" bezañ bet graet gant an hini en doa pledet da gentañ war danvez an daolenn beriodek: silisiom da skouer, ha neket "silikiom", pe kalsiom ("kalkiom" e geriadurioù Roparz Hemon hag an Here). Ur melezour e tiskouez Wikipedia bezañ eus ar saviad-se. Marteze e vo soñjoù all gant ar re all.--Trec'hlid mitonet (kaozeal) 14 Meu 2012 da 20:13 (UTC)\nMa reomp gant Sikilia e c'hallomp ober gant eritrokit. Bianchi-Bihan (kaozeal) 14 Meu 2012 da 22:02 (UTC)\nDiforc'hoù a c'hellfe bezañ neuze etre ar yezh skrivet ha komzet. Bez a vez er yezhoù all gant ar memes lizherennoù (ar ch distaget k e mitochondria da skouer) met unan eus perzhioù mat hor yezh a zo distagañ evel ma 'z eo skrivet, ar pezh a aesa labour an deskidi.--Lomigbad (kaozeal) 16 Meu 2012 da 16:40 (UTC)\nDiaezamant e vije o tegemer an daou stumm skrivet? Kinnig a ran lakaat "k" evel anv ofisiel er wikipedia, ha lakaat an daou stumm er pennad, o tisplegañ a belec'h e teuont (gant un adkas bep tro adal ar stumm gant "s"). Nemet graet e vije gwelloc'h kinnig. Bianchi-Bihan (kaozeal) 16 Meu 2012 da 17:44 (UTC)\nKelioù[kemmañ ar vammenn]\nDemat deoc'h. Ur goulenn am eus, penaos e vez graet ar kelioù war ar bajenn zegemer ? Penaos e vez dibabet an traoù lakaet warni ? Piv a c'hell lakaat traoù nevez ? Lekemok (kaozeal) 18 Meu 2012 da 13:15 (UTC)\nAr c'heleier? N'eus forzh peseurt den enskrivet a c'hall ober. Ret eo klikañ war "kemmañ", ha goude, en traoñ, klikañ war "patrom:degemer/keleier", hag eno klikañ adarre war "kemmañ" (evel evit ur pennad boas).--Trec'hlid mitonet (kaozeal) 18 Meu 2012 da 17:11 (UTC)\nTrugarez. Ya ar c'heleier, digarezit, ezhomm em eus deskiñ c'hoazh met tamm ha tamm e teuan da vezañ gwelloc'h. Neuze n'eus raksellet gant a re all ebet ? C'hoant m'eus da lakaat traoù diwar-benn redadegoù Formulenn 1 pa ez eus un abadenn, evel war Wiki e galleg pe e saozneg alies. Lekemok (kaozeal) 18 Meu 2012 da 17:27 (UTC)\nMarteze e vije mat lakaat traoù pouezusoc'h er c'heleier? Bianchi-Bihan (kaozeal) 18 Meu 2012 da 18:20 (UTC)\nMat eo din, klask a raen ali ar re all a-raok ober. Lekemok (kaozeal) 18 Meu 2012 da 19:31 (UTC)\nMa, ar pezh a hañval bezañ pouezus da lod a hañval bezañ dister da lod all. Hag all. --Ex-Smith (kaozeal) 18 Meu 2012 da 20:43 (UTC)\nRe wir. N'eus nemet kinnig kriterioù neuze. Bianchi-Bihan (kaozeal) 19 Meu 2012 da 05:16 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_11,_bloaz_2012&oldid=1184149 »\nKemmoù diwezhañ degaset d'ar bajenn-mañ d'an 19 Meu 2012, da 05:16.


Hasaw Chan K'awil - Wikipedia\nHasaw Chan K'awil\nTempl eus Tikal\nHasaw Chan K'awil (682 - 734) a oa unan eus renerien vrudetañ ar riez a oa Tikal he c'hêrbenn, e-pad diwezh ar marevezh Maya klasel. Gant e ren e echu ur prantad a 130 a vloavezhioù ma'z eo dianav anv rouaned ar gêr. E-pad e ren e kreskas galloud ha levezon Tikal er rannvro adarre goude bezañ faezhet keoded maya enebour Calakmul e 695.\nKent ma oa bet dazlennet ar skritur maya e oa anavet evel Rener Tikal A pe dre e lesanv Ah Cacao.\nDaou savadur eus Tikal zo liammet da Jasaw Chan K’awiil. Templ Tikal zo ur savadur e stumm ur biramidenn gant diri klasel e giz Petén a oa implijet evit beziañ anezhañ, daoust ma n'eo ket sklaer e gwirionez ha savet e oa da vezañ implijet e-giz-se. Templ Tikal II a dalvezas da veziañ e wreg, lesanvet "Intron Daouzek Ara" ("Lady Twelve Macaw" e saozneg ).\nAdtapet diwar « https://br.wikipedia.org/w/index.php?title=Hasaw_Chan_K%27awil&oldid=1457181 »


Mojennoù Breizh - Livre jeunesse en breton (8-11 ans et ados. ) - Tes,\n> Livres en breton >Livre jeunesse en breton (8-11 ans et ados. )>MOJENNOU BREIZH (livre et CD)\nHuit contes en breton de basse Bretagne pour enchanter vos veillées.\nLe cd sera également un bon outil pour les apprenants, avec les voix de Goulc'han Kervella et Marie Kermarec\nTeñzorioù aour ha perlez zo bet dispaket en heol gant ar C'hwilostenn gozh ! Ha roet e vo e lod da viliner Rozambaou.\nPenaos e raio paotred kalonek Brasparzh d'en em zizober diouzh an aerouant skrijus a zo o spontañ ar vro a-bezh ?\nHa gouest e vo an Diaoul da sevel ur pont en un nozvezh war an Aber-Ac'h ?...\nMouezhioù ar CD : Goulc'han Kervella ha Marie Kermarec


Kod kouerien ar pevarzek parrez\n"Reolennoù savet gant tud vat ar pevarzek parrez a Vro-Arvorig a ya eus Douarnenez betek Konk-Kerne evit bezañ doujet etrezo hep gwall ebet betek Gouel Mikael a zeu." 1) Dileuriet e vo gant ar pevarzek parrez-mañ, unanet-holl evit...\nAn eil gwech e oa da zerc’hel ar forom-mañ e leurenn Glenmor e Karaez. Tremen daou-ugent a dud a vicher a oa deuet da zivizout gant hon tredeidi ha gant al liseidi o doa c’hoant, un daou-c’hant bennak a dud yaouank en holl. E-pad div...\nGweladeg e lise Diwan\nDiriaou vintin, 8 a viz C’hwevrer, e oa bet degemeret an 3deidi e lise Diwan e Karaez. Un degemer c’hwek gant tud skipailh al lise ha gant hor skolajidi gent. Goude prezegennig a zegemer mat ar rener, an tamm hag al lomm chug-frouezh,...


Musée d'arts : Un doare sevel...\nAccueil / Au cœur du musée / Le Musée d'arts de Nantes / L'architecture >\nUn doare sevel eus an amzer-dremenet hag eus an amzer-vremañ\nPa oa bet serret e-pad 6 vloaz e oa bet graet labourioù bras e Mirdi an arzoù e Naoned. Rak-se e c’haller doujañ d’ar reolennoù a vremañ evit a sell ouzh mirout an oberennoù, ha 30 % a blas ouzhpenn zo evit diskouez anezho.\nSturiet e oa bet ar raktres astenn ha reneveziñ gant ar c’habined arkitektourien eus Breizh-Veur Stanton Williams. Lakaet ez eus war wel tri batis hag a ziskouez, dre an doare m’int bet savet, amzer pep hini anezho : ar Palez, Chapel an Orator hag an Diñs nevez-flamm-flimin.\nSavet e oa bet ar batis meur-se diouzh ar reolennoù a dalveze evit ar mirdioù eus an 19vet kantved, evel hini Lille pe hini Amiens : ur savadur gant ur porzh en e greiz, ar Patio, goloet gant ur werenneg ha sklêrijennet dre an nec’h. Dre ar Patio-se e c’haller mont d’un droiad palieroù doubl en-dro dezhañ, e rez-an-douar, ha d’an estaj kentañ dre ur skalier veur.\nFellout a rae d’ar c’habined arkitektourien Stanton Williams treuzfurmiñ neuz kozhik ar Palez, hag ober anezhañ ur mirdi a vremañ, leun a c’houloù, bev ha degemerus. Gant ar cheñchamant-se ez eo klokaet ha doujet ar savadur a oa anezhañ, en ur veskañ an traoù kozh hag ar re a vremañ, evel m’emañ kont gant an dastumadoù.\nChapel an Orator\nWar blasenn an Orator emañ, ha savet e oa bet er 17vet kantved. Er penn kentañ e oa Chapel an Orator ur savadur relijiel. N’eus ket adnevioù na tro-geur enni, hag e stumm ur groaz latin eeun emañ. Betek 1772 e oa ul lec’h oferennañ, ha goude-se, pa oa deuet da vezañ ur mad broadel, he doa servijet da veur a dra lerc’h-ouzh-lerc’h : lez-varn an torfedoù, ospital, grañj da lakaat boued-loened, kazarn evit an archerien.\nAdprenet e oa bet ar Chapel gant Kêr e 1963, en ul lur kement ha paeañ, ha digoret e oa bet d’an dud e 1989. War-lerc’h al labourioù da reneveziñ ar mirdi ez eo deuet da vezañ ul lodenn eus Mirdi an arzoù e Naoned, ha graet e vez diskouezadegoù dibad enni.\nUn ere etre an amzer-dremenet hag an amzer-vremañ eo ar savadur nevez-se. Digoret e oa bet e 2017 ha gouestlet eo penn-da-benn d’an arz a vremañ. Ennañ e c’haller gwelet un darn vras eus dastumadoù ar mirdi. Ingalet ez eus ouzhpenn 2 000 m² war 4 live liammet ouzh ar Palez gant un dreuzell orjal.\nLakaet ez eus bet aked gant an arkitektourien d’ar savadur kozh da vezañ kempoell gant an hini nevez, dre ar gouloù naturel, da skouer, ha liv gwenn an tufev. Ur gwir daol-kaer zo bet graet a-fet arkitektouriezh : ur voger-rideoz hollgaer, damvoull, e-skourr a-hed ar skalier, graet gant marbr ha gwer lavnennet.\nUr gouloù naturel reizhet gwelloc’h\nEr palieroù bras en estaj ar Palez e oa fellet d’an arkitektourien lakaat ar gouloù naturel e servij ar gened hag an endro. Renevezet eo bet an 3 500 m² a werennoù, ha lakaet ez eus bet en o lec’h gwiskoù bern-ouzh-bern : gwer, lien stignet hag abavantoù pleg-dibleg evit kontrollañ ar gouloù en ur virout efed ur goumoulenn hag a dremen en oabl, o tegas da soñj evel-se eus dudi an atalieroù arzourien a wechall.\nOuzhpenn ar choaz-se ez eus bet graet traoù da greñvaat inertiezh termek naturel ar savadur, hag e-se da lakaat anezhañ da veveziñ nebeutoc’h a energiezh, war an ampl d’ar pezh a c’houlenner er reolennoù Kalite Uhel a-fet Endro.\nUr mirdi evit muioc’h a dud\nGant ar mirdi nevez-se, digor war kêr, e vez pedet an dud war droad da gendivizout gant an oberennoù, adalek ar straed war-eeun. Lamet eo bet ar porrastell a-hed fasadenn bennañ ar Palez hag ar skalier enk a oa eno, ha lakaet ez eus bet ul leurenn nevez en o flas. Al lec’h-se, graet evit kejañ gant tud all ha diskuizhañ, a ya d’ober ur blasenn foran degemerus en aezamant d’an dremenidi.\nAn tost m’emañ Mirdi an arzoù d’an dud a weler ivez gant ar gwerennoù a gaver ouzh meur a fasadenn eus ar mirdi. Dre-se e c’hall an dud war droad damwelet ul lodenn eus an dastumadoù adalek ar straedoù Georges-Clemenceau ha Gambetta. Gant ar voullded e pouezer war ar c’hoant da gas an arz d’ar straed hag an dud d’ar mirdi.\nEmañ an dud e-kreiz ar raktres mirdi nevez-se, just a-walc’h. Se zo kaoz ez eus bet savet lec’hioù ha servijoù a-ratozh evit bastañ d’o ezhommoù ha lakaat an arz en aezamant d’ar muiañ a dud ar gwellañ. Bremañ, e dan ar mirdi, ez eus ur selaouva gant 144 flas hag a c’hall degemer sonadegoù, arvestoù, kendalc’hioù... hag atalieroù pedagogel da grouiñ hag arnodiñ traoù.\nAes-kaer eo bizitañ ar mirdi evit an dud nammet ivez hiviziken. Binvioù a bep seurt a ginniger dezho da gemer tro eus an dastumadoù : tresoù da douch, programmig Ma gweladenn evit ar pellgomzerioù-godell, testennoù skrivet bras, enrolladennoù e boukloù evit an dud na glevont ket mat.\nPa oa bet adkempennet al lec’hioù gant Stanton Williams e oa fellet d’ar c’habined krouiñ ur bale kempoell er mirdi hag en arkitektouriezh, e servij an arz. Ar veaj a-dreuz dastumadoù puilh ar mirdi a bed ac’hanoc’h da vont e-kreiz lec’hioù eus ar c’hentañ a-fet arkitektouriezh ha da gerzhet a-hed istor an arz, eus an 13vet d’an 21vet kantved.


Buhez ar Sent/1837/Casimir - Wikimammenn\nBuhez ar Sent/1837/Casimir\n◄ Guenole Casimir Pulquerii ►\nAr pevare devez a viz Meurs.\nAr Prinç eürus-mâ eus ar Rouantelez Pologn a voe quelennet santelamant dre ar sourci ar Rouanes e Vam, unan eus an devota Princeset en he amser. E speret lem gant e inclination vad a reas dezàn avanç caër er squianchou , hac e ber amser e ornas e Ene gant ar vertuziou parfeta. E zouça pligeadur oa tremen meur a amser e-hars treit an Auteriou ; ha pa vize represantet dezàn en devoa ezom d’en em zivertissa un neubeut, e responte en ur fæçoun agreabl e cave en Ilis an divertissamant a vihe caet o pourmen, o c’hoari, hac o chasseal.\nE garantez evit Jesus-Christ a oa quen ardant ha quen tener ma vige ravisset e galon pa gonsidere ar garantez dreist vusul gant pehini ez eo en em sacrifiet hac en em livriet da vervel evit raquita ar bec’herien ; e zevotion special evit ar Verc’hes Vari. a reas dezâ en amser ma voa c’hoas yaouanc, compos en he enor ur Pros rimet e Latin, pehini a lavare bemdez, hac a so leun eus ar santimanchou tener eus e galon : chetu-hi amâ lequeet e Brezounec.\nNa dremen devez ebet, o va ene, heb renta da da Vari ; deus da celebri gant devotion he Goueliou, deus da imita he vertuziou.\nAdmir he grandor, ha ne heann da bublia an eur e deveus da veza assambles Mam ha Guerc’hes. Enorhî evel da Vestres souveren, evit ma obteno did ar pardoun eus da bec’hejou. Deus d’e fidi evel da Vam douç ha mad, ha ne bermeto quet e vez trec’het dre da voall inclinationou.\nPetra bennâc ma zoc’h, Guerc’hes Sacr, dreist an oll meuleudiou, ne heanin morse d’ho meuli eus va oll galloud. Me ho salud, o va Itron ; dreizoc’h ez ê digor an Eê d’ar bec’herien. Goude Doue e lacan enoc’h va oll fizianç, hac e esperàn dre hoc’h intercession na vezin quet eus an nombr ar re reprouvet.\nObtenii din ar burete a speret hac a gorf, ur vodesti a exempl vad, un douçder universel, un devotion perseverant, ur guir furnez, ur speret eon ha just, hac ur galon humbl.\nPellait dious va c’halon peb santimant a yenien hac a gassoni ; ellumit enni ur garantez parfet, mouguit enni peb santimant eus ar pligeadurezou crirninel ; obtenit din ar berseveranç final, ha ra zeuin da gaout enoc’h an oll sicourou a bere em eus ezomp a-enep adversourien va silvidiguez.\nGoude beza lavaret bemdez en e vuez, gant un devotion vras, an Oræsoun-mâ, e ordrenas abars mervel lacât gantâ en e Bez ar paper var pehini en devoa-hi scrivet. E Bez o veza bet digoret da ben c’huec’h-uguent vloas goude e varo, e voe caet ar paper dindan e benn, hac ar scritur quer fresq evel pa vise bet scrivet a nevez-flam : ar paper-ze a virer c’hoas evel un dra precius.\nAr Prinç santel-mâ a oa ive leun a zouçder evit an oll, ha leun a druez ous ar beaurien. Beza e voa o zad, o servicha a ree gant un humilite admirabl ; ha pa vige represantet dezâ e teue evel-se da ravali e renq hac e bersonnaich, e responte : netra ne ra muy a enor d’ar re vras, netra ne deo dignoc’h eus ar renq huel a zalc’h ar Brincet, eguet servicha Jesus-Christ e personaich ar beaurien.\nAdalec an oad a drizec vloaz bete fin e vuez, e castias e gorf dre ar binigen. Dindan e habijou caer e tougue ur Ciliç pe ur Gouriz-reun, cousquet a ree alies var ar c’haled, e treid ur guele mad, o tremen an darnvuya eus an nos en oræsoun ; conservi a reas e innoçanç bete ar maro ; ober a reas veu a chastete querquent ha ma voe en oad da aznaout ar pris hac ar milit eus ar vertuz-ze ; ha guell voe gantâ coll e vuez evit coll e virginite. Mervel a eureu evel ma varv ar re just, er bloaz 1484, d’an oad a bemp bloaz var-nuguent.\nSant Casimir en deus conservet epad e vuez ur burete angeliq. E humilite hac e vortifirationou o deus èn sicouret da gonservi ur vertuz quen diæs da viret. Na songit quet e conservot heb poan an tènsor precius eus ar burete : attaquet, temptet e viot nos dez, e pep lec’h hac e peb amser ; mæs ar vertuz-mâ pehini hon rent hènvel ous an Ælez, a vilit e raëmp hon oll effort evit e c’honservi. At pez a so diæz da fragilite an den, a zeu da veza aez na facil gant ar sicour eus an Eê. Guir eo ne all den beva chast, ma ne ro Doue dezàn ar c’hraç-se ; mæs ive Doue na reüs quet e c’hraç d’ar re e c’houlen hac a ra o fossubl evit e militout. Disfiziit eus ac’hanoc’h hoc’h-unan, bezit humbl, goulennit sicour eus an Eê, ha Doue a roï deoc’h ar c’hraç necesser evit ober d’ar c’hiq sugea d’ar speret.\nEn em dennit prount dious an occasionou e pere e veac’h en danger da goll ar burete. Tec’hit, ma na fell quet deoc’h beza trec’het ; ne faut nemet un taul lagad evit ho coll. Ne doc’h quet furoc’h evit Salomon, na santeloc’h evit David, pere a so bet trec’het dre an drouc-speret a impurete. Erfin pa zeu an tan eus al lubricite da attaqui ho calon, mouguit-èn rac-eon dre ar sonch eus an tan an ifern.\nAdtapet diwar « https://br.wikisource.org/w/index.php?title=Buhez_ar_Sent/1837/Casimir&oldid=60210 »\nKemmoù diwezhañ degaset d'ar bajenn-mañ d'an 19 C'hwe 2014, da 18:50.


Menez | A ! Lenn...\nMenez An Ene, Gao Xingjian, bro-Sina (1990)\nAl levr-mañ n’eo tamm ebet ur romant ; un dezrevell-beaj ne lavaran ket, diwar-benn ur veaj evel m’o c’haran : unan a zigor ene ar beajer war un dro gant e zaoulagad. Ouzhpenn ur veaj en egor eo ur veaj diabarzh eta. Kalz pajennadoù em eus kavet dedennus ha plijus-tre peogwir e oar ar skrivagner plantañ un aergelc’h gwelloc’h eget nikun, displegañ ar pezh a lak diaes an nen, pe ar pezh a lak e galon da deuziñ. Sachañ a ra war neudennoù a lak anezhañ da adkavout e vugaleaj pe da glask andon e garantezioù kozh hag a-vremañ. Deskrivañ a ra endroioù digredus, ardremezioù gouez (tud ken gouez all a-wezhioù), antreal a reomp gantañ en tiez niverus ha ken iskis an eil re hag ar re all.\nKoulskoude, n’on ket eus ar vro-se. Dre ziouer a dostidigezh, a zarempredoù reoliek, ha pa vije dre hanterouriezh levrioù, n’anavezan ket kenkoulz sevenadur hengounel bro-Sina ha hini broioù all. Ha santet em eus e tremenen hebiou d’ur bern traoù el levr-mañ. Forzh pegen resis e vije deskrivet al lidoù “dao”, n’on ket evit meizañ o zalvoudegezh hag ar pouez o deus e buhez an dud-se : din ne zegasont eñvorenn ebet, netra liammet ouzh va bugaleaj pe gizioù em bije anavezet. Heñvel evit ar mojennoù niverus dastumet gant an dezreveller hag a gont d’e vestrez evit he lakaat da skrijañ. Hag eus politikerezh ar vro n’anavezan koulz lavaret netra ebet n’on gouest da lavaret nemet e kavan kriz anezhañ goude bezañ lennet al levr-mañ. Ne lavaran ket eo fall dizoloiñ traoù, broioù nevez dre al lennegezh, met santet em eus e vanke din ur bern rakrekizoù, evit kompren al levr-mañ da vat. N’on ket evit meizañ en abeg da betra en deus tapet ar skrivagner-mañ priz Nobel al lennegezh eta. E-lec’h mont don en e ved, lennadenn e levr ne zegas din nemet un tañva anezhañ.\nEus ar c’hentañ em eus kavet lodennoù ‘zo, evel ar pennad ma kont ar beajer penaos en em gav war an hent gant ur beajer all ha ne ziskouez ket bezañ hegarat. Skoüs ar pennad ma kav ur bugel war an hent, ha meur a hini all. Mat eo din e vije start ar skoulmoù etre ar pezh a ra an den hag ar pezh a soñj : p’en em goll el latar e tiskouez mat e zigalon, ha kement ‘zo. Met diwar ar pezh a ra, an doare ma ra gant an dud en em gav ganto, merc’hed pe estrenien, n’em eus ket gellet tennañ breuriezh : n’en em gaven nemet ral a wezh o soñjal “graet em bije eveltañ”. Chomet eo estren an dezreveller din, nemet a vare dre vare, pa ra anv eus koshaat peurgetket, ar pezh a c’hoarvez aliesik. Ar sell a daol war ar merc’hed a greden karantezus da gentañ, met n’eo ket : n’eo karantezus nemet ouzh merc’hed yaouank koant (hag un tamm sot, hervezon), ar re all o vezañ didalvoud-krenn evitañ. Feuket on bet gant unan eus ar pennadoù war an tem-se zoken :\n“Bezañ pedet da zebriñ gant ur plac’h a vev hec’h-unan : ur blijadur e tlefe bezañ. Hogen tremenet eo ganti oad kaer ar merc’hed, un dremm spinek hag amloariet dezhi, marchodennoù balirek, ha pa vount war he marc’h-houarn pe pand a a-c’haol warnañ, nend eo ket tamm kenedek. Digalonekaet e troadikellan en ur glask un dra bennak da lavarout dezhi.”\nDre vras eo kentoc’h plijus al levr da lenn. Douget e vezen gant ar skritur, goustadik, betek en em gavout gant un nebeut pajennadoù a gaven dreist hag a gomze din da vat. Reoù all a gaven enouüs, pe ne zeuen ket a-benn d’o meizañ mat. Dre vras e kav din e vank al levr-mañ a framm, ha daoust ma ouezfe Gao Xingjian depegnañ resis kalon mab-den e kav din n’eo ket trawalc’h evit ober ur bennoberenn eus Menez an Ene.\nRet eo lavaret (ur wezh n’eo ket atav) em eus kavet diaes va lennadenn e-keñver yezh ivez. Implijet e vez gant an troer ur geriaoueg n’on ket boaz da zornata, ha seul ziaesoc’h pa vez luziet sujed al levr… Evidon eo bet ul lennadenn a oa traoù da rastellat enni, hep bezañ un dudi divesk.\nOber un evezhiadenn\t| tags: Ene, Gao, Menez, Xingjian\t| posted in Beajoù, Brezhoneg, Filozofiezh, Troidigezhioù\nReun Menez Keldreg, melezour ur vuhez ?, Malo Bouëssel du Bourg (2007)\nMorse ne vezan dipitet pa lennan ul levr bennak eus an dastumad Barn, ha pa n’em bije ket lennet al levr a vez anv anezhañ zoken, evel hennezh : Merc’hed, gant Reun Menez Keldreg.\nUn diverrañ eus pep danevell a gaver e fin al levr.\nPlijet on bet gant stil Malo Bouëssel du Bourg, daoust ma ne vije ket e levr un oberenn lennegel. Poellek ha soutil e kavan e zoare da empentiñ an traoù. Danvez preder a vez pourchaset d’al lenner el levriad-mañ, ha danvez-preder hollek dreist-holl : petra zo lennegel, petra n’eo ket, hag ul lod eus e vuhez a vez lakaet gant ar skrivagner en e skridoù ? Soñjoù diwar-benn reizhañ brezhoneg ar skrivagnerien, ha kement ‘zo… Diaes eo da gompren a-wezhioù pa vez implijet un nebeut gerioù arbennik, war ar bredelfennerezh da skouer. Hogen displeget e vezont e brezhoneg er marzh.\nDizolet em eus en Reun Menez Keldreg ur skrivagner dezhañ un ijin ledan ha liesseurt, ha kalz a gizidigezh. N’eus nemet ur c’hoant, ur wezh serret al levr-mañ : lonkañ an danevelloù. Met n’eus ket anezho siwazh… Emichañs e vo heuliet kuzulioù Malo Bouëssel du Bourg hag embannet oberennoù klok Reun Menez Keldreg un deiz bennak ?\nOber un evezhiadenn\t| tags: Bouëssel, Bourg, Keldreg, Malo, melezour, Menez, Reun, vuhez\t| posted in Didaktik, Studiadennoù


Buhez hag eskemmoù frouezhus e salioù c’hoariva ac’hubet Penn-ar-Bed\nAc’hubiñ al lec’hioù sevenadurel kuit da lezel ar c’hovid-19 da lazhañ an arzourien. Setu pezh a vez graet e meur a lec'h e Breizh abaoe penn-kentañ miz Meurzh. Aet eo Bleuenn le Borgne da eskemm gant ar re a lak buhez en-dro e c’hoariva Kerne hag en Armorica, e Plougerne.\nPublié le 10/04/2021 à 08h33\nBep merc'her e c'hell neb a gar dont da selaou sonerezh ha da eskemm gant an arzourien a gustum ac'hubiñ c'hoariva Kerne, e Kemper. • © France Télévisions\nUn dek bennak a lec’hioù sevenadurel a vez ac’hubet er mare-mañ e Breizh gant arzourien, micherourien krog-diskrog bed an arvestoù met ivez tud nec’het gant dazont ar gevredigezh hep sevenadur. Aet int da heul ar stourm lañset e Pariz, e sal an Odéon, ac’hubet abaoe ar 4 a viz Meurzh.\nGoulenn a reont sikourioù evit micherourien an arz hag ar sevenadur, met dreist-holl e vefe digoret en-dro al lec'hioù sevenadurel, o toujañ ouzh ar reolennoù yec'hedel. Goulenn reont ivez e vefe nullet adreizh sistem an asurañs dilabour.\nE Kemper, da skouer, e oa en em silet ur strolladig tud e c'hoariva Kerne d'ar gwener 19 a viz Meurzh, hag abaoe e vez ur skipailh o chom er savadur, noz ha deiz. Aet eo Bleuenn le Borgne ha Julien le Bot d'ober anaouedegezh ganto.\nDifennet aozañ abadennoù dirak ar c'hoariva\nAozet e vez darvoudoù war ar blasenn e-tal ar c'hoariva. Emvodoù anvet Agora evit eskemm war a-bep-seurt temoù, ar pezh a vez goulennet gant an ac'huberien evel-just, met kalz danvezioù-all ivez. Ha betek hen e veze ivez kinniget abadennoù sonerezh pe c'hoariva. Nac'het eo bet seurt emgavioù gant prefed Penn-ar-Bed. Setu perak e vez manifestet d'ar sadorn 10 a viz Ebrel, e Kemper, da lidañ obidoù an abadennoù-se.\nE kerioù bihanoc'h ez eus ivez arzourien ha keodedourien a bep seurt o stourm evit ma vefe roet en-dro ur plas d'ar sevenadur ha d'an arzoù. E Plougerne int bet degemeret en Armorica, sal arvestoù ar gumun, gant asant an dilennidi.\ncopier le lien https://france3-regions.francetvinfo.fr/bretagne/buhez-hag-eskemmou-frouezhus-e-saliou-c-hoariva-ac-hubet-penn-ar-bed-2039260.html\nculture bretonne culture culture régionale théâtre spectacle vivant\nAccueil > Bretagne > Buhez hag eskemmoù frouezhus e salioù c’hoariva ac’hubet Penn-ar-Bed


Da lenn : Dalh soñj ez out den : rezore\n« Tabutoù e Maroko a fed ar yezhoù | Page d'accueil | L’amour malgré la guerre »\nDa lenn : Dalh soñj ez out den\nBrezelioù a zo hiriv an deiz e pep lec’h, siwazh. Brezel en Irak, en Tchétchénia, ha c’hoazh... N’eo ket un dra nevez. Met istorioù karantez a sav ivez e pad ar brezelioù kriz... Lennet m’eus ul levr dispar anvet “Dalh sonj out den !”, skrivet get Yann-Vadezour Lagadeg, un den a Vro Bagan. Deuet eo er maez al levr se e fin ar bloaz 2003, embannet get Emgleo Breiz. Danevelloù a zo a barzh a ziar benn buhez pemdezieg al labourizion douar hag ar vezhinerion. Istorioù brezel a zo, brezel Aljeria met ivez an eil brezel bed, pa oa an Alamaned e Breizh. Ha setu istor Roz.\nStaget doc'h he gwele kloz\nRoz zo bremañ ur vamm gozh, daou vloaz ha pevar arnugent, met begon zo geti c’hoazh. Emañ e chom tost d'ar mor, e-tal ur blokaus, hep amezeg. Rozenn zo chomet dizimez met ur bern mignoned he deus. Eil maerez ar barrez eo bet; istimet eo get ar re all. Met gwellet a vez Roz ivez evel ur vaouez un tammig drol memestra. Sellit ta : gousk a ra c’hoazh e barzh he gwele kloz... Ur wezh, dont a ra Soaz, mignonnez brasan Roz, da brofiñ dezhi ur skeudenn evit he gouel a bleiz. Razh ar re gozh ag ar barrez a zo warni, hag ul lec’h a chom war ur voger, e tal poltred Roz hag he zud, da lakaat ar skeudenn-se... Met Rozenn n’eo ket a-du tamm ebed. Rak ur skeudenn all he deus da lakaat. Ha Roz da lâret d’he mignonez Soaz perak eman-hi chomet dizimez : piket oa bet he c’halon get ur soudard alaman, Hantz, e-pad ar brezel. Ha savet oa bet un istor karantez, da vad, etreze e pad tost daou vloaz... Hantz oa bet kaset war lerc’h da Bro Rusia, ha lazhet du hont...\nA gaos d’an dra se emañ bet staget Rozenn doc’h he gwele kloz e lec’h m’he deus degemeret ha kuzhet Hantz e pad daou vloaz bep nozh. “Ma vehe chomet bev Hantz, e vehem dimehet asambles”, a lâr-hi... Met an istor karantez se zo chomet kuzhet e-pad ar brezel, evel reson, met ar lerc’h ivez. Bet oa bet Roz d’an Alamagn da welet tud Hantz... Abaoe ar mare se, neoazh, n’he deus ket kredet lakaat poltred he c’harantez e tal he foltred. Mezh oa warni, marteze. Met, goude bout displeget an istor d’he mignonnez Soaz, Roz a lak poltred Hantz war ar voger.\nIstorioù karantez e pad ar brezel\nUn abadenn tele oa bet skignet bleadeù-zo a ziout ar vugale ganet e pad ar brezel, pe just ar lerc’h, d’ur vamm a Vro Frans ha d’ur soudard a Vro Alamagn. Hervez an dud o doa savet an abadenn-se, 80.000 krouadur oa ganet goude bout aet asambles ur vaouez a Vro C’Hall get ur soudard a Vro Alamagn, e pad ar brezel. Hervez tud all, ar sifr vehe kentoc’h 200.000 krouadur ! Hag alies emañ bet lakaet mezh war ar vugale se a gaos d’o zad, a c’houde.\nUl lodenn ag ar maouezed a oa aet get ur soudard alaman oa bet touzet e pad al Libération. Ul lodenn ag ar maouezed-se a oa bet pallforset get an Alamaned. Ul lodenn oa kentoc’h gisti, sur awalc'h, met ul lodenn all oa merc’hed a feson piket o c’halon get soudarded alaman. Ha razh an Alamaned ne oant ket nazied anezhe... Istorioù karantez da vat oa bet, ha maouezed oa aet, goude ar brezel, d'en em zimeziñ get ar soudarded o doa keijet gante e bro Frans. N'eo ket ken pell ag ar wirionez an danevell skrivet get Yann-Vadezour Lagadeg.\nDalh sonj out den, Yann-Vadezour Lagadeg, embannadur Emglev Breiz (10 rue Kemper, 29200 Brest). 13,5 €.\n07:30 Publié dans Breizh/Bretagne, Istor/Histoire, Levrioù/Livres/BT/BD | Lien permanent | Commentaires (0) | Tags : Bretagne, Breizh


An ISO (Aozadur etrebroadel evit ar reolatañ pe e saozneg International organization for standardization) a zo un aozadur gant dileuridi aozadurioù ar reolatañ e pep stad hag he fal a zo embann reoladoù etrebroadel evit ar c'henwerzh hag ar greanterezh. Emañ sekretourva kreiz an ISO e Jeneva e Suis. Reiñ harp a ra da bep ezel war tachennoù melestradurel ha teknikel hag e kenurzh ar programm digreizennet evit sevel ar reoladoù. Embann a ra ar reoladoù etrebroadel.\nNotenn : Lod a ra gant norm evit reolad.\nBez ez' eus meur a seurt izili :\nAr c'hengor ezel rik hag a zo an aozadur reolatañ gant perzh dileuriñ e pep stad\nAn ezel kenskriver evit ar stadoù n'o-deus ket un aozadur broadel gant perzh dileuriñ\nAn ezel koumanantet (Stadoù gwan o armerzh)\nEvit Bro-C'hall, an ezel rik a zo an AFNOR.\nUr fazi a vez graet alies pa intenter an anv ISO evel pennlizherennoù International Standards Organization pa zeu evit gwir eus ar ger gresianeg isos hag e talvez kevatal. Dibabet eo bet an dra-se ma ne vo ket a diforc'hioù evit envel an aozadur e pep yezh.\nISO film speed rating\nISO's official website (posupl eo braslenn katalog ar reoladoù hep galloud lenn o endalc'h)\nSpisc'heriadur an ISO\nAdtapet diwar « https://br.wikipedia.org/w/index.php?title=ISO&oldid=1700009 »\nKemmoù diwezhañ degaset d'ar bajenn-mañ d'an 26 Ebr 2016, da 11:33.


Ober gant an natur | YA! Keleier e brezhoneg - kazetenn sizhuniek enlinenn\nKeleier » Ekologiezh » Ober gant an natur\n22 / 01 / 2018 | Ekologiezh | Commentaires fermés sur Ober gant an natur\nBarzhez eo bet Clotilde Desvernes abaoe he oad tenerañ. Evit se he deus lakaet an anv Amuse Terre d’he atant, e Kerambars Image, en Eliant.\nEus Pariz eo-hi, dedennet gant ur vuhez disheñvel. Tost eo bet eus ar gumuniezh “L’Arche de Lanza del Vasto”, e St Antoine L’Abbaye, e Ploneour-Lanvern, betek sevel loened, ha kavout war he hent Paul Lambert, kalvez-vor a-vicher, prenet gantañ 8,5ha ha feurmet tammoù all, en Eliant, war douaroù kosteziet. Eno o deus kroget gant ar produiñ bio, aet war-zu ar “permaculture” ha bremañ o vont war un hent disheñvel c’hoazh, teurel kont mat eus an natur, ober he mad outi ha n’eo ket stourm a-enepti. “E-pad pell on bet oc’h en skuizhañ, o klask gounit, lakaat an douar da broduiñ ar muiañ ma c’helle, en desped dezhi” emezi.\nKlask an hent\nEviti n’eus ket kalz a ziforc’h etre ar bio hag an doare klasel da labourat an douar. “Ingal e vez klasket tennañ ar muiañ a c’hounid, en ur ober nebeutoc’h pe muioc’h a zroug d’an douar.” emezi. Bep un tammig he deus dibabet hentoù all. Kaout ur verc’h, Pessah, daou vloaz hanter, a gav bremañ gwelloc’h bevañ en o c’hostez kentoc’h eget bezañ er skol. E miz Here en deus dilezet Paul Lambert e vicher evit labourat ganti war an atant. Bremañ e fell dezho chom gant 30 dañvadez d’ar muiañ. “Kalz eo dija rak gant o re vihan e sav an tropellad da 90 loen. Diaes eo deomp kaout un darempred gwirion gant kement-se.” emezi a-raok ouzhpennañ “Cheñchet hon eus krenn ha re abred eo c’hoazh evit priziañ hon dibaboù.”\nDarvoudoù bihan a zo bet bevet evel sinoù kaset dezho. “Logod a oa war hon tachenn, a-orin a Ganada. Eno e varvont gant ar yenijenn. Amañ e paotont stank. Induet e oamp ganto. Betek ma ‘m eus soñjet o doa gounezet. Ne oan ket gouest da stourm ken. Lakaet em eus muioc’h a legumaj, a avaloù-douar…” emezi. Ha souezhus eo bet an efed. Krignet e vez c’hoazh ur blantenn bennak, ur wech an amzer. Met kalz nebeutoc’h a logod a welont bremañ.\nHeñvel eo bet evit an hangar. Adalek ar mare m’o deus soñjet e vefe mat kaout unan evit ma c’hellfe o loened debriñ foenn hervez o ezhomm, hervez un teknik implijet er Stadoù-Unanet, o deus klevet komz eus un hangar diimplij. Ha Paul Lambert, paotr milmicher, da zegas anezhañ, da sevel anezhañ. 700 € en deus koustet evit ar pezh a vefe prenet 10 000 €. “Anantoc’h-anatañ eo din. Dav eo kemer an traoù e mod m’emaint ha n’eo ket sevel a-enep dezho.” a zispleg-hi.\nHa kemm c’hoazh\nEvit kas o raktres da benn o deus savet ur yourt ha degemeret betek 10 woofer o tont da labourat war o atant – 4eur 30 bemdez digoust hag int lojet ha maget.\nMet gant an amzer eo kentoc’h unan pe ur c’houblad a zegemeront, ha muioc’h-mui a amzer a dremenont ganto evit eskemm war o raktresoù.\nC’hoant o deus mont war hent an eskemm gant an dud ha roet buhez d’un SCI, “Les Joyeux Brins d’Herbe”, gant ar soñj degemer war o atant tud o dije ar memes doareoù. N’int ket kamaraded gant implij ar mekanikoù, an dourtan. Ha diaes e chom dezho lazhañ o loened evit gwerzhañ o c’hig.\nGoude bloavezhioù o tiwall ingal ouzh an dispignoù, o postiñ kement gwenneg en o atant, o deus divizet bremañ implij an arc’hant-se evit bevañ gwelloc’h. Plac’h an arzoù eo Clotilde Desvernes, bet edukatourez ha labourerez sokial, ha c’hoant he dije dont en-dro war an eskemm, an dud, an natur ha n’eo ket produiñ evit produiñ.


Pajenn:Morvan - Kenteliou hag istoriou a skuer vad evit ar Vretoned, 1889.djvu/397 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/397\nadren, a zeou, a gleis, ne velen nemet re c’hlaz, oll oc’h ober goard evit doare. An dra-ze evel kent, a roe din peadra da zonjal, hag e lavaren ouzin va unan :\nSetu me da gaout dor an tour. Alc’hoezet oa, ha me ken nec’het ha biscoas. Ar sacristeri a gavis digor. Ama, eme ve, en deus marteze lezet ar c’hloc’her alc’hoez an tour. Ouspen eun heur e vouen o furchal, o clask. Var bouez gouscoude poania avoalc’h, e caviz eur stroillad alc’hoeziou dindan eun armel.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/397&oldid=162586 »\nKemmoù diwezhañ degaset d'ar bajenn-mañ d'an 20 Mae 2020, da 08:24.